Starfsmenn forsetaframboðs Donald Trump , forseta Bandaríkjanna , birtu í gær nýja auglýsingu sem hefur vakið mikla athygli . Hún vakti fljótt mikla lukku meðal stuðningsmanna Trump en reiði og háð meðal andstæðinga hans . Í auglýsingunni hefur andlit Trump verið sett á Thanos í atriði úr kvikmyndinni Avengers : Endgame . Myndbandið sýnir Thanos þar sem hann segist „ óumflýjanlegur “ og virðist við það að ná markmiði sínu að þurrka út helming lífs í alheiminum . Því hefur þó verið breytt . Andliti Trump hefur verið komið fyrir á búk Thanos og svo eftir að hann smellir fingrunum er sýnt hvernig leiðtogar Demókrataflokksins verða að ryki . Myndbandinu fylgja þau skilaboð að endurkjör forsetans sé „ óumflýjanlegt “ og ákærur þingsins gagnvart Trump fyrir embættisbrot séu svik . Margir netverjar hafa gert grín að auglýsingunni og þá sérstaklega með tilliti til þess að þetta tiltekna atriði í kvikmyndinni endar ekki vel fyrir Thanos sjálfan . Hann hefur verið plataður af meðlimum Avengers og nokkrar sekúndur frá því að deyja sjálfur . Öðrum þykir einkennilegt að bera Trump saman við morðóðan stríðsherra . Meðal þeirra sem hafa gagnrýnt auglýsinguna er Jim Starlin , sem bjó persónuna Thanos til við hlið Stan Lee . Hann skrifaði á Instagram að í fyrstu hefði hann verið miður sín yfir því að „ þetta oflátungslega flón “ hafi notað eitthvað sem hann skapaði í þessum tilgangi . Að endingu hafi hann þó séð að leiðtogi Bandaríkjanna njóti þess í rauninni að líkja sér við fjöldamorðingja . „ Þetta eru sorglegir og undarlegir tímar sem við göngum í gegnum . Sem betur fer enda allir hlutir , jafnvel þjóðarmartraðir , “ skrifaði Starlin .